เอกชนหวั่นบ้านประชารัฐเสี่ยงกู้ไม่ผ่าน
เอกชนหวั่นบ้านประชารัฐเสี่ยงกู้ไม่ผ่าน แนะแบงก์รัฐชัดเจนปล่อยกู้
18 ธ.ค. 2558

เอกชนหวั่นบ้านประชารัฐเสี่ยงกู้ไม่ผ่าน แนะแบงก์รัฐชัดเจนปล่อยกู้
กระทรวงการคลังได้เชิญตัวแทนผู้ประกอบธุรกิจอสังหาริมทรัพย์เข้าร่วมหารือถึงแนวทางการพัฒนาโครงการบ้านประชารัฐ ตามนโยบายรัฐบาลที่ต้องการสนับสนุนให้ผู้มีรายได้น้อยได้มีที่อยู่อาศัยเป็นของตนเอง 
โดยนายอธิป พีชานนท์ นายกสมาคมธุรกิจบ้านจัดสรร กล่าวภายหลังการหารือว่า ตามแผนของธนารักษ์ที่เตรียมนำที่ดินประมาณ 70 แปลงมาพัฒนา ซึ่งมีหลายแปลงในกรุงเทพฯ ที่มีความเป็นไปได้ แต่อาจจะติดเรื่องทางเข้า-ออก
อย่างไรก็ตาม ประเด็นสำคัญไม่ได้อยู่ที่กระบวนการพัฒนาโครงการ แต่อยู่ที่การยื่นขอสินเชื่อจะผ่านหรือไม่ ภาคขอสินเชื่อจะผ่านหรือไม่ ภาครัฐจึงต้องชัดเจนว่า ธนาคารรัฐแห่งไหนจะเป็นแม่งานเรื่องนี้ และรูปแบบการให้สินเชื่อจะเป็นอย่างไร จะทำอย่างไรให้ผู้มีรายได้น้อย ซึ่งอาจมีปัญหาเรื่องคุณสมบัติในการกู้ ให้สามารถกู้ได้ ถ้าประเด็นนี้ชัดเจนเชื่อว่าผู้ประกอบการก็พร้อมร่วมพัฒนา
นายสุรชัย ดนัยตั้งตระกูล ประธานกรรมการธนาคารอาคารสงเคราะห์ (ธอส.) เปิดเผยว่า โครงการบ้านประชารัฐ มีการดำเนินการใน 2 ลักษณะ คือ 1.สร้างบ้านให้กับคนจนในพื้นที่ของกรมธนารักษ์ 2.เป็นบ้านซื้อ โดย ธอส.จะร่วมกับการเคหะแห่งชาติ  กรณีเป็นอาคารชุดราคาจะไม่เกิน 6 แสนบาท
ทั้งนี้ มีผู้ประกอบการอสังหาริมทรัพย์รายใหญ่ เช่น พฤกษา แอลพีเอ็น ต้องการอยากเข้าร่วม แต่มีเงื่อนไขเกี่ยวกับการลดหย่อนภาษีต่างๆ ส่วนมาตรการปล่อยสินเชื่อบ้าน ที่อยู่อาศัยให้กับผู้ที่มีรายได้น้อยวงเงินจะขยายเพิ่มเป็น 1 หมื่นล้านบาท